Rudersdal, august 2017

**Høringssvar vedr. budget 2018**

Kommunernes økonomi er stram, når en kommune som Rudersdal ikke ’har råd’ til at udfylde servicerammen. Man kunne overveje at tilvejebringe flere resurser ved en skattestigning. Selvom en del af pengene ville gå til udligning, ville det stadig give kommunen en bedre økonomi.

Der er en smule luft i budgettet, ses det i budgetforslaget.

**Rudersdalkredsen foreslår, at det råderum, der er i økonomien, anvendes til at rulle nogle af rammebesparelserne på skoleområdet tilbage.**

**På inklusionsområdet** forsvandt inklusionspuljen – de penge, der hidtil er blevet tildelt skolerne i forbindelse med inkluderede elever – uden at der blev færre elever med særlige behov. I Rudersdalkredsens undersøgelse (maj 2017, svarprocent: 58 %) oplever 63 % af de lærere og børnehaveklasseledere, der besvarede undersøgelsen, at der ’i mindre grad eller slet ikke’ er støtte til elever med særlige behov.

**Allerede i forbindelse med folkeskolereformen** blev undervisningstimetallet hævet, hvilket har presset lærere og børnehaveklasseledere på tiden til øvrige opgaver, specielt den fælles og individuelle forberedelse. Den pulje, der blev tildelt i skoleåret 16-17 til at understøtte det professionelle samarbejde, forsvandt i forbindelse med budget 2017, hvilket også presser tiden til forberedelse generelt. Forskningen viser (Hattie, Fullan & Hargreaves), at en af de væsentligste faktorer i forbindelse med elevers læring er det professionelle samarbejde om undervisningen – en væsentlig del af den professionelle kapital. Derfor vil et ’tilbagekøb’ af rammebesparelsen på det elevrelaterede beløb forbedre både arbejdsforholdene for medarbejderne og undervisningen for eleverne.

**I Rudersdal ser vi nu en stigende privatskolefrekvens**. Hvis den skal stoppes, skal folkeskolen være et godt og naturligt (første-)valg. Forældre, der vælger skole, ser bl.a. på klassekvotienter: Er der tid til mit barn? Og de ser på stabilitet i lærerkorpset. Er der stor udskiftning eller mange vikartimer? Flere resurser kunne give en bedre normering, det kunne sænke personaleomsætningen, der er høj, og kunne dermed dæmme op for den stigende privatskolefrekvens.

**Arbejdsmiljø**: Resurser og opgaver skal passe sammen. I de seneste år har vi justeret på kerneopgaven i forhold til de resurser, som er til rådighed. Det er nødvendigt, når færre medarbejdere skal løse den samme opgave. I skoleåret 2017-18 er der ifølge Rudersdalkredsens vurdering forsvundet over 30 lærer-/børnehaveklasselederstillinger i forhold til sidste skoleår. Samtidig er der en stor personaleudskiftning. Alt andet lige er det en udfordring i skolen, hvis der er stor udskiftning i medarbejdergruppen.

Derfor er det vigtigt at sikre arbejdsmiljøet, så vi kan fastholde de gode medarbejdere og tiltrække kvalificerede ansøgere, når der er stilingsopslag.

På kredsstyrelsens vegne

Marianne Toftgaard

Kredsformand, Rudersdalkredsen, DLF kreds 26